મહારાષ્ટ્રમાં વિધાનસભા ચૂંટણીઓનો માહોલ ગરમાયો છે. મુંબઇમાં ગુજરાતનીઓની વસતી નોંધપાત્ર હોવા છતાં ભાજપનું વલણ દર્શાવે છે કે મુંબઇમાં ગુજરાતી નેતાઓ ફ્લોપ સાબિત થાય છે. આ કારણે જ મુંબઈની સવા કરોડથી વધુ વસ્તીમાં 30 ટકાથી વધુ ગુજરાતીઓની વસતી હોવા છતાં શહેરની 36 બેઠકમાંથી 30 ટકાના પ્રમાણ મુજબ 10 બેઠકો ગુજરાતીઓને ફાળવવાને બદલે માત્ર ચાર બેઠક પર જ ગુજરાતી ઉમેદવારને ટિકીટ આપવાની તૈયારી મહારાષ્ટ્ર ભાજપના નેતાઓ કરી રહ્યા છે. મહારાષ્ટ્ર વિધાનસભા ચૂંટણીની ભાજપની ફોર્મ્યુલા અનુસાર પાર્ટી ચાર ગુજરાતી, પાંચ મરાઠી, બે મારવાડી, બે ઉત્તર ભારતીય, એક મુસ્લિમ અને એક સરદાર (શીખ)ને ટિકિટ આપી શકે છે. ભાજપ પાસે અત્યારે 13 બેઠક છે, આથી શિવસેના પાસેથી વધુ બે બેઠકો માગવી પડશે. જો શિવસેના તે આપશે તો જ ચાર ગુજરાતીને ચૂંટણી લડવા મળશે.